หุ้นร่วงตามเพื่อนบ้าน-เจอขายทำกำไร
ตลาดหุ้นไทยร่วงตามเพื่อนบ้าน-เจอขายทำกำไร ซื้อขายที่บริเวณ 975 จุด
12 ต.ค. 2553

ตลาดหุ้นไทยร่วงตามเพื่อนบ้าน-เจอขายทำกำไร ซื้อขายที่บริเวณ 975 จุด
ตลาดหุ้นไทยพยายามยืนบวก โดยระหว่างวัน ขึ้นไป 1.37จุด แต่ต้านทานแรงขายหุ้นขนาดใหญ่ไม่ไหวโดยเฉพาะครอบครัวปตท.  ส่งผลให้ดัชนีหุ้นอ่อนตัวลง 2-3 จุด ซื้อขายบริเวณ 975 จุด และมีโอกาสอ่อนตัวลงต่อเนื่อง ตามตลาดหุ้นเพื่อนบ้านเช่น ฮ่องกง ทรุดกว่า112จุดในเช้าวันนี้  นักวิเคราะห์เอเซียพลัส กล่าวว่า เงินทุนต่างประเทศที่ไหลเข้าตลาดหุ้นในภูมิภาคอาเซียน 4 ประเทศ หดตัวลงอย่างมากเหลือยอดซื้อสุทธิเพียง 6.8 ล้านเหรียญสหรัฐเมื่อวันที่11 ต.ค.ที่ผ่านมา นับเป็นยอดต่ำสุดในรอบ 2 สัปดาห์ และเป็นการหดตัวต่อเนื่องเป็นวันที่ 4  โดยเป็นการไหลออกของตลาดหุ้นที่ให้ผลตอบแทนสูงสุดในเอเซียเป็นหลัก นำโดยตลาดหุ้นอินโดนีเซีย  ที่มีแรงขายออกมา 12 ล้านเหรียญต่อเนื่องเป็นวันที่ 2 รองลงมาเป็นตลาดหุ้นฟิลิปปินส์ ที่มีแรงขายออกมาเล็กน้อยราว 4 ล้านเหรียญเป็นการขายครั้งแรกในรอบ 2 เดือน ตามมาด้วยเวียดนาม ที่แม้จะยังซื้อสุทธิ แต่น้อยมากเพียง 0.04 ล้านเหรียญ หดตัวลงถึง 99% จากวันก่อนหน้า และตลาดหุ้นไทยที่มียอดซื้อสุทธิเบาบางลงไปมากราว 22 ล้านเหรียญฯ หดตัวลงราว 76% จากวันก่อนหน้า "เป็นที่น่าสังเกตว่านักลงทุนต่างชาติเริ่มส่งสัญญาณขายทำกำไร หรือซื้อเบาบางลงเรื่อยๆ ในตลาดหุ้นเอเซียที่ให้ผลตอบแทนสูงสุดตั้งแต่ต้นปีถึงปัจจุบัน ได้แก่ 1) อินโดนีเซีย ที่ให้ผลตอบแทนราว 40%  2) ฟิลิปปินส์ ให้ผลตอบแทนกว่า 39% และ 3) ไทย ให้ผลตอบแทน 31% ซึ่งอาจเป็นสัญญาณเตือนเบื้องต้นว่าตลาดหุ้นเอเซีย ใกล้จะมีการปรับฐานแล้ว   ฝ่ายวิจัยจึงย้ำเตือนให้นักลงทุนขายหุ้นเพื่อลดสถานะให้เหลือหุ้นเพียง 10-15% ของพอร์ตลงทุน " อย่างไรก็ตามนักวิเคราะห์บริษัทหลักทรัพย์กิมเอ็ง(ประเทศไทย) กลับมองว่ามีความเป็นไปได้ที่ดัชนีจะขึ้นไปถึง1,000จุดในปลายสัปดาห์นี้หรือต้นสัปดาห์หน้า หลังทางการมีการเก็บภาษีดอกเบี้ยเงินลงทุนในพันธบัตร 15%  และจะมีการโยกเงินจากตลาดตราสารหนี้เข้าลงทุนในตลาดหุ้นแทน จึงแนะนำให้ “ถือพอร์ตการลงทุน” เพื่อรอจังหวะขายทำกำไรบริเวณ 990 จุดหรือสูงกว่านั้น